|  |  |  |  |
| --- | --- | --- | --- |
| Rīgā | Datums skatāms  laika zīmogā | Nr. | 4-10e/21/3444 |
| Uz | 25.09.2021 | Nr. |  |

Biedrībai “Latvijas Kuģu kapteiņu asociācija”

Biedrībai “Latvijas Jūrniecības savienība”

Latvijas Tirdzniecības flotes jūrnieku arodbiedrībai

Biedrībai “Latvian Crewing Companies Association”

Informācijai:

Valsts kancelejai

Satiksmes ministrijai

*Par autonoma jūrniecības izglītības iestāžu tīkla saglabāšanu*

Izglītības un zinātnes ministrija (turpmāk – ministrija) ir saņēmusi biedrības „Latvijas Kuģu kapteiņu asociācija”, biedrības „Latvijas Jūrniecības savienība”, Latvijas Tirdzniecības flotes jūrnieku arodbiedrības un biedrības „Latvian Crewing Companies Association” (turpmāk – Latvijas jūrniecības nevalstiskās organizācijas) 2021. gada 25. septembra vēstuli, kurā Latvijas jūrniecības nevalstiskās organizācijas lūdz Ministru kabinetā atbalstīt „Transporta attīstības pamatnostādnes 2021.-2027. gadam” (turpmāk – TAP2027) redakciju, kas nosaka, ka ir jāsaglabā autonoms jūrniecības izglītības iestāžu tīkls.

Vēlamies pateikties Latvijas jūrniecības nevalstiskajām organizācijām par iesaisti noritošajos procesos, kā arī saprotam izteiktās bažas par izglītības kvalitāti jūrniecības nozarē.

Izglītības un zinātnes ministrijas nolikuma (Ministru kabineta noteikumi Nr. 528 „Izglītības un zinātnes ministrijas nolikums”) 4. punktā ir minēts, ka viena no ministrijas funkcijām ir izstrādāt izglītības politiku, kā arī īstenot izglītības politikas īstenošanu. Cita starpā šīs funckijas īstenošanai ministrija var iesniegt Ministru kabinetā priekšlikumus pa valsts izglītības iestāžu dibināšanu, reorganizēšanu un likvidēšanu un ministrijas pārziņā ir lēmumu pieņemšana par tās padotības iestāžu finansēšanu, attīstību un reorganizāciju, šajā gadījumā par Latvijas Jūras akadēmiju un Liepājas Jūrniecības koledžu.

Attiecīgi nav pamata konkrētas nozares plānošanas dokumentā nostiprināt principu attiecībā uz jautājumu, kas ir Izglītības un zinātnes ministrijas kompetence. Vienlaikus ministrija apliecina izpratni par kvalitatīva izglītības piedāvājuma jūrniecības nozarē izaicinājumiem.

Vēlameis vērst uzmanību uz Izglītības un zinātnes ministrijas, kā par augstākās izglītības politikas plānošanu atbildīgās ministrijas, jau izstrādātajām un Ministru kabinetā apstiprinātajām Izglītības attīstības pamatnostādnēm 2021. – 2027. gadam, kurās kā vienas no nozīmīgākajām pārmaiņām augstākajā izglītībā ir plānota augstskolu institucionālās kapacitātes stiprināšana, nodrošinot institūciju iekšējo resursu konsolidāciju, veidojot konsorcijus resursu koplietošanas risinājumiem un īstenojot institucionālu integrāciju. Vienlaikus informējam, ka likumdevējs arī ir noteicis ministrijai uzdevumu attiecībā uz augstākās izglītības sektora attīstīstību un Augstskolu likuma pārejas noteikumu 80. punkts paredz, ka ministrija izstrādā informatīvo ziņojumu par valsts augstskolu institucionālās attīstības un konsolidācijas plānu un līdz 2022. gada 31. martam iesniedz to izskatīšanai Ministru kabinetā.

Ministrija ir iedziļinājusies un pievērsusi uzmanību TAP2027 projektam, sniedzot atzinumus, piedaloties saskaņošanas sanāksmēs un sarunās ar Satiksmes ministriju saistībā ar TAP2027 izstrādi un apstiprināšanu. Ministrija kā par augstākās izglītības politiku atbildīgā ministrija ir ieinteresēta visu jomu izglītības attīstībā, un neveicinot sektorāli atšķirīgas pieejas, īstenos kopējus, sistēmiskus pārmaiņu procesus, kas vērsti uz augstākās izglītības sistēmas efektivitātes paaugstināšanu.

Augstākās izglītības telpas attīstībai ir jānotiek visā sistēmā vienlaikus, balstoties uz vienotu pieeju un principiem. Ministrija ir līdz šim atbalstījusi un arī turpmāk atbalstīs jūrniecības jomas izglītības konsolidāciju, bet vērš uzmanību, ka institucionālie risinājumi t.sk. integrācijas procesa virzība un integrācijas pakāpe var būt dažāda. Vēlamies norādīt, ka šāda rakstura izaicinājumi ir vērojami visās augstākās izglītības nozarēs. Dažāda veida integrācijas risinājumi nav unikāli Latvijā un tie šobrīd notiek visā Eiropā, veicot transformācijas, lai pielāgotos mūsdienu izacinājumiem augstākās izglītības telpā.

Ministrijas skatījumā augstākās izglītības sektora kopējo reformu kontekstā esošā monoprofila institūciju tīkla saglabāšana apdraud, nevis veicina, kvalitatīvas un ilgtspējīgas jūrniecības izglītības sistēmas nākotni Latvijā.

Ir jāņem vērā, ka starptautiskajā zinātnisko institūciju izvērtējumā Latvijas Jūras akadēmija saņēma kritiski zemus novērtējumu, tomēr, lai attīstītu un pilnveidotu arī akadēmijas pētniecisko potenciālu, ir nepieciešams atbilstošs personāls, kurš nodarbojas ar pētniecības un starptautiskās sadarbības vadību, kā arī jāfokusējas uz savām unikālajām pētniecības nišām un spēcīgāk jācenšas piesaistīt ārējo finansējumu, t.sk. no Eiropas mēroga programmām.

Lai gan prasības izglītības saturam, mācību materiāli tehniskajam nodrošinājumam un sertificēšanas kārtībai nosaka „Starptautiskā konvencija par jūrnieku sagatavošanu un sertificēšanu, kā arī sardzes pildīšanu”, tā nenosaka prasības institucionālajam ietvaram, kādā izglītības piedāvājums un kvalitāte ir nodrošināma.

Neatkarīgi no institucionālā ietvara viens no augstskolu pienākumiem ir sadarboties ar nozari, lai īstenotu kvalitatīvu augstāko izglītību, kas atbilst starptautiskajiem standartiem, veidot nozares pieprasījumam atbilstošu studiju programmu piedāvājumu un iesaistīt nozares pārstāvjus studiju satura un kvalitātes pilnveidošanā. Saistībā ar augstskolu iekšējās pārvaldības uzlabošanu un augstskolu tipoloģijas pārskatīšanu, lai nostiprinātu starptautiski konkurētspējīgu, pētniecībā balstītu augstāko izglītību, ministrija ir atvērta diskusijām un ir gatava turpināt iesāktās sarunas ar Satiksmes ministriju un VAS „Latvijas Jūras administrāciju” par labākajiem risinājumiem kvalitatīvas jūrniecības izglītības nodrošināšanai.

Atkārtoti norādām, ka Izglītības un zinātnes ministrija ir par augstākās izglītības politikas plānošanu atbildīgā ministrija, kurai ir jāpilda likumdevēja noteiktie uzdevumi, tādēļ gadījumā, ja TAP2027 tiks apstiprinātas iesniegtajā redakcijā, tas nevar būt šķērslis plānoto augstākās izglītības reformu īstenošanai. Vēlamies uzsvērt, ka ministrijai ir ļoti svarīga jūrniecības nozares izglītības kvalitāte un tā ir attiecīgi jāsalāgo ar atbilstošiem institucionāliem risinājumiem.

Ministre A. Muižniece

Liene Levada, 67047816

liene.levada@izm.gov.lv